ranji trophy match stopped briefly after man drives car onto the pitch in delhi
పిచ్‌ మధ్యలోకి కారు.. మ్యాచ్ నిలిపివేత
భారత్‌లో అరుదైన కారణంతో క్రికెట్‌ మ్యాచ్‌ని 20 నిమిషాలపాటు అంపైర్లు నిలిపివేశారు. రంజీ ట్రోఫీలో భాగంగా ఢిల్లీ వేదికగా శుక్రవారం ఢిల్లీ, ఉ
TNN | Updated:
Nov 3, 2017, 07:16PM IST
భారత్‌లో అరుదైన కారణంతో క్రికెట్‌ మ్యాచ్‌ని 20 నిమిషాలపాటు అంపైర్లు నిలిపివేశారు. రంజీ ట్రోఫీలో భాగంగా ఢిల్లీ వేదికగా శుక్రవారం ఢిల్లీ, ఉత్తర ప్రదేశ్ జట్ల మధ్య మ్యాచ్‌ జరుగుతుండగా.. ఓ వ్యక్తి కారుని తీసుకొచ్చి పిచ్ మధ్యలో నిలిపాడు. ఈ అనూహ్య పరిణామానికి కంగుతిన్న అంపైర్లు.. భద్రతా కారణాల దృష్ట్యా మ్యాచ్‌ని వెంటనే నిలిపివేశారు. అప్పుడు మైదానంలో టీమిండియాకి ఆడిన గౌతమ్ గంభీర్, ఇషాంత్ శర్మ, సురేశ్ రైనా, రిషబ్ పంత్‌ తదితర అంతర్జాతీయ క్రికెటర్లు ఉన్నారు.
ఢిల్లీలోని ఎయిర్ ఫోర్స్ స్పోర్ట్స్ కాంప్లెక్స్‌‌‌లో ఈ మ్యాచ్‌ జరుగుతుండగా.. అక్కడికి కారులో వచ్చిన గిరీశ్ శర్మ అనే వ్యక్తి భద్రతా సిబ్బంది ఎవరూ లేకపోవడంతో డైరెక్ట్‌గా పిచ్‌ మధ్యలోకి చొచ్చుకొచ్చినట్లు అధికారుల విచారణలో తేలింది. దాదాపు 20 నిమిషాల పాటు మ్యాచ్ ఆగిపోగా.. పిచ్‌ని ఈ ఘటన తర్వాత పరిశీలించిన మ్యాచ్ రిఫరీ ఆట కొనసాగేందుకు అనుమతిచ్చాడు. వాస్తవానికి ఈ రంజీ మ్యాచ్‌ ఫిరోజ్ షా కోట్ల స్టేడియంలో జరగాల్సి ఉంది. కానీ.. భారత్, న్యూజిలాండ్ మధ్య గత బుధవారం తొలి టీ20 మ్యాచ్‌ జరపాలనే ఉద్దేశంతో ఏర్పాట్లలో భాగంగా వేదికని మార్చారు. అంతర్జాతీయ క్రికెటర్లు ఉన్న స్టేడియంలో భద్రతని గాలికొదిలేయడం విమర్శలకి తావిస్తోంది.